b'\n_START_ARTICLE_\nSvein Heglund\n_START_SECTION_\nAndre verdenskrig\n_START_PARAGRAPH_\nHeglund avtjente verneplikten som n\xc3\xb8ytralitetsvakt p\xc3\xa5 Ekeberg i Oslo da andre verdenskrig br\xc3\xb8t ut i Europa. Han s\xc3\xb8kte H\xc3\xa6rens flyveskole h\xc3\xb8sten 1939, men opptaksfristen hadde allerede g\xc3\xa5tt ut.  Da vernepliktstjenesten var gjennomf\xc3\xb8rt, reiste han til Z\xc3\xbcrich for ingeni\xc3\xb8rstudier.  Der befant han seg under angrepet p\xc3\xa5 Norge i 1940. Via Bordeaux og Portsmouth, havnet Heglund i New York. I en hotellvestibyle traff han Bernt Balchen, Hjalmar Riiser-Larsen og noen andre norske offiserer, og etter en kort samtale var han innlemmet i H\xc3\xa6rens Flyv\xc3\xa5pen.  I juli 1940 m\xc3\xb8tte han ved Little Norway i Toronto, Canada.\n_START_SECTION_\nLittle Norway\n_START_PARAGRAPH_\nEtter 100 timer p\xc3\xa5 Fairchild Cornell, 50 timer p\xc3\xa5 North American Harvard, samt en god del navigasjons- og sambandsoppl\xc3\xa6ring, fikk Heglund sommeren 1941 \xc2\xabvingen\xc2\xbb i H\xc3\xa6rens Flyv\xc3\xa5pens f\xc3\xb8rste flygerkull ved Little Norway.  Etter ytterligere tre uker med oppl\xc3\xa6ring p\xc3\xa5 Douglas 8A og Curtiss 75A, ble han i juli 1941 sendt til England.\n_START_SECTION_\n331 skvadron\n_START_PARAGRAPH_\nVed 59 Operational Training Unit fikk han oppl\xc3\xa6ring p\xc3\xa5 Hawker Hurricane og Miles Master, f\xc3\xb8r sersjant Heglund h\xc3\xb8sten 1941 ble sendt til sin f\xc3\xb8rste skvadron, den nyopprettede 331 (Norwegian) Squadron p\xc3\xa5 Orkn\xc3\xb8yene.  Skvadronen p\xc3\xa5 Skeabrae var da oppsatt med helt nye Hurricane Mk.IIB.  I tiden p\xc3\xa5 Orkn\xc3\xb8yene drev skvadronen hovedsakelig med \xc3\xa5 beskytte Royal Navys base p\xc3\xa5 Scapa Flow, i tillegg til konvoieskorte._NEWLINE_I november 1941 byttet Heglund og 331 skvadron ut Hurricane-flyene med Spitfire Mk. IIA, som i mars 1942 ble erstattet med Spitfire Mk. Vb. F\xc3\xa5 uker seinere flyttet skvadronen s\xc3\xb8rover, til flystasjonen North Weald i Essex.  Med dette \xc3\xb8kte ogs\xc3\xa5 intensiteten p\xc3\xa5 oppdragene, fra sporadisk fiendekontakt i Skotskehavet til daglige kamper i forbindelse med eskorte av bombefly til m\xc3\xa5l p\xc3\xa5 Kontinentet og forsvar av London, som l\xc3\xa5 like ved._NEWLINE_Etter om lag 200 timers operativ flyving, eller om lag 100 operative tokt, var det vanlig \xc3\xa5 sende flygere p\xc3\xa5 hvile.  I en slik hvileperiode i februar 1943 ble Heglund sendt til en treningsenhet, en Spitfire Operational Training Unit. Etter tre m\xc3\xa5neder der ble han sendt tilbake til 331 skvadron som nyutnevnt kaptein og sjef for skvadronens \xc2\xabA-flight\xc2\xbb.\n_START_SECTION_\nFerry Command\n_START_PARAGRAPH_\nAllerede i november samme \xc3\xa5r var det tid for neste hvileperiode.  Denne gang fikk Heglund selv velge tjeneste, i RAF Ferry Command.  Tjenesten gikk ut p\xc3\xa5 \xc3\xa5 frakte nye fly fra produsent til skvadron.  Heglund fraktet seks fly over Atlanterhavet i m\xc3\xa5nedene han hadde hvile, samtidig som han rakk \xc3\xa5 gifte seg.\n_START_SECTION_\n85 Squadron\n_START_PARAGRAPH_\nHeglund h\xc3\xb8rte ikke noe fra 331 skvadron etter tiden i Ferry Command.  P\xc3\xa5 eget initiativ tok han kontakt med John Cunningham, tidligere sjef for 85 Squadron.  I september 1944 begynte han ved skvadronen, der han fl\xc3\xb8y Mosquito, en flytype han hadde blitt kjent med i Ferry Command.  Heglund fl\xc3\xb8y med 85 Squadron til krigen var over.\n_START_SECTION_\nEtter krigen\n_START_PARAGRAPH_\nH\xc3\xb8sten 1945 reiste Heglund tilbake til Z\xc3\xbcrich for \xc3\xa5 fullf\xc3\xb8re studiene han hadde avbrutt seks \xc3\xa5r tidligere.  Tilbake i Norge hadde han flere stillinger i forbindelse med Luftforsvarets Forsyningskommando (LFK) p\xc3\xa5 Kjeller.  Heglund ble i 1970 sjef for Luftforsvarsstaben i Forsvarets Overkommando, og i 1974 sjef for LFK.  Denne stillingen hadde han til 1982, da han gikk av med pensjon.  Han var da generalmajor.'